KOMMISSIONENS HENSTILLING

af 11. oktober 2004

om overvågning af baggrundsniveauet for dioxiner og dioxinlignende PCB i foderstoffer

(meddelt under nummer K(2004) 3461)

(EØS-relevant tekst)

(2004/704/EF)

KOMMISSIONEN FOR DE EUROPÆISKE FÆLLESSKABER,

som henviser til traktaten om oprettelse af Det Europæiske Fællesskab, særlig artikel 211, andet led, og

som tager følgende i betragtning:

Fra et toksikologisk synspunkt burde grænseværdier gælde for både dioxiner, furaner og dioxinlignende PCB, men der er kun fastsat værdier for dioxiner og furaner og ikke for dioxinlignende PCB som følge af de meget begrænsede data, der foreligger om sidstnævntes prævalens. I henhold til ovennævnte direktiv skal maksimalgrænseværdierne senest den 31. december 2004 tages op til revision første gang på grundlag af nye oplysninger om forekomsten af dioxiner og dioxinlignende PCB, navnlig med henblik på at også dioxinlignende PCB bliver omfattet af de værdier, der fastsættes.

Det er nødvendigt at tilvejebringe pålidelige oplysninger i hele Det Europæiske Fællesskab om forekomsten af dioxinlignende PCB i så mange forskellige produkter bestemt til foder (som defineret i direktiv 2002/32/EF om uønskede stoffer i foderstoffer) som muligt for at opnå et aktuelt overblik over udviklingen i baggrundsniveauet for disse stoffer i produkter bestemt til foder.

I Kommissionens henstilling 2002/201/EF af 4. marts 2002 om reduktion af forekomsten af dioxiner, furaner og PCB i foderstoffer og fødevarer (2) henstilles det, at medlemsstaterne gennemfører stikprøveundersøgelser af forekomsten af dioxiner, furaner og dioxinlignende PCB i produkter bestemt til foder i et omfang, der står i forhold til deres produktion, anvendelse og forbrug af produkter bestemt til foder. Disse undersøgelser bør gennemføres i overensstemmelse med de nærmere retningslinjer, der fastsættes af Den Stående Komité for Fødevarekæden og Dyresundhed. For at sikre en ensartet indsats i hele Den Europæiske Union bør det i disse retningslinjer blandt andet angives, hvor ofte der som minimum bør gennemføres kontrol, samt hvordan resultaterne indberettes.

Det er vigtigt, at disse data løbende rapporteres til Kommissionen. Kommissionen sørger for at samle oplysningerne i en database, som gøres offentligt tilgængelig.

HENSTILLER:

at medlemsstaterne allerede fra 2004 og indtil den 31. december 2006 overvåger baggrundsniveauet for dioxiner, furaner og dioxinlignende PCB i produkter bestemt til foder og til det formål hvert år udtager og analyserer prøver med den anbefalede hyppighed, jf. den vejledende tabel i bilag I. Prøveudtagningshyppigheden bør tages op til revision hvert år på baggrund af de indvundne erfaringer

at Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet snarest muligt kommer til at deltage i programmet til overvågning af forekomsten af dioxiner, furaner og dioxinlignende PCB i foderstoffer. Den hyppighed, hvormed Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet hvert år skal udtage og analysere prøver, fastsættes fra 2005

at medlemsstaterne løbende rapporterer de i bilag II anførte oplysninger til Kommissionen som angivet i samme bilag, så disse oplysninger kan samles i en enkelt database. De bør desuden tilvejebringe data fra de seneste år, som er indsamlet ved hjælp af en analysemetode, der er i overensstemmelse med Kommissionens direktiv 2002/70/EF af 26. juli 2002 om krav til bestemmelse af indholdet af dioxin og dioxinlignende PCB i foderstoffer (3) , og som giver et billede af de normale baggrundsniveauer

at medlemsstaterne så vidt muligt også analyserer de samme prøver for forekomst af ikke-dioxinlignende PCB.

(1) EFT L 140 af 30.5.2002, s. 10. Senest ændret ved Kommissionens direktiv 2003/100/EF (EUT L 285 af 1.11.2003, s. 33).

(2) EFT L 67 af 9.3.2002, s. 69.

(3) EFT L 209 af 6.8.2002, s. 15.

Tabel: Oversigt over anbefalede mindsteantal foderprøver, der skal analyseres hvert år. Prøvernes fordeling er baseret på produktionen og/eller anvendelsen i de enkelte lande. Der lægges i særlig grad vægt på fodermidler og foderblandinger, for hvilke baggrundsniveauet for dioxiner, furaner og dioxinlignende PCB kan forventes at variere særlig meget.

BILAG II

A. Forklarende bemærkninger til blanketten til indberetning af analyseresultaterne for dioxiner, furaner, dioxinlignende PCB og andre PCB i foder

1. Generelle oplysninger om de analyserede prøver

Land: Navnet på den medlemsstat, hvor undersøgelserne er gennemført.

År: Det år, undersøgelserne er gennemført.

Produkt: Det analyserede foder — så vidt muligt anvendes fodermiddelterminologien i Rådets direktiv 1996/25/EF af 29. april 1996 om omsætning og anvendelse af fodermidler (1). Når der er tale om en foderblanding, er dennes sammensætning en meget nyttig oplysning.

Afsætningsled: Det sted, hvor produktet (prøven) er indsamlet.

Angivelse af resultater: Resultaterne angives på produktbasis. Resultaterne angives på det grundlag, maksimalgrænseværdierne er baseret på (beregnet for et foderstof med et vandindhold på 12 % — direktiv 2002/32/EF). Det anbefales på det kraftigste at anvende det samme grundlag for angivelse af niveauerne i forbindelse med analyse af ikke-dioxinlignende PCB.

Prøveudtagningstype: Stikprøveudtagning — analyseresultater fra målrettet udtagning kan også rapporteres, men det skal da klart anføres, at der har været tale om målrettet udtagning, som ikke nødvendigvis giver et billede af de normale baggrundsværdier.

Metode: Det angives, hvilken metode der er anvendt.

Akkreditering: Det angives, om den valgte analysemetode er akkrediteret.

Usikkerhed (%): Den med analysemetoden forbundne usikkerhed i procent.

2. Specifikke oplysninger om de analyserede prøver

Antal prøver: Antal analyserede prøver af samme produkt. Foreligger der analyseresultater for flere prøver, end der er kolonner i skemaet, tilføjes flere, nummererede kolonner sidst i blanketten.

Produktionsmetode: Konventionel/økologisk (specificeres så vidt muligt).

Område: For så vidt som det er relevant, oplyses det, i hvilket distrikt/hvilken region prøven er udtaget, helst med angivelse af, om der er tale om et landdistrikt, bymæssig bebyggelse, et industriområde, en havn, åbent hav osv. (F.eks.: Bruxelles — bymæssig bebyggelse, Middelhavet — åbent hav).

Antal delprøver: Hvis den analyserede prøve er en samleprøve, opgives antallet af delprøver (antal individuelle prøver). Er analyseresultatet baseret på blot én prøve, anføres »1«. Da antallet af delprøver kan variere fra samleprøve til samleprøve, bedes dette tal angivet for hver prøve.

Fedtindhold (%): Den procentdel, som fedt udgør af prøven (hvis tallet er kendt).

Vandindhold (%): Den procentdel, som vand udgør af prøven (hvis tallet er kendt).

3. Resultater

Dioxiner, furaner, dioxinlignende PCB: Resultaterne for de enkelte kongenere angives i ppt — nanogram/kilo (ng/kg).

Ikke-dioxinlignende PCB: Resultaterne for de enkelte kongenere angives i ppb — mikrogram/kilo (μg/kg).

LOQ: Bestemmelsesgrænsen i ng/kg eller μg/kg (for ikke-dioxinlignende PCB)

LOD: Påvisningsgrænsen i ng/kg eller μg/kg (for ikke-dioxinlignende PCB)

For analyserede kongenere med en værdi under LOD (påvisningsgrænsen) anføres »< LOD« i resultatfeltet (LOD angives som en værdi). For analyserede kongenere med en værdi under LOQ (bestemmelsesgrænsen) anføres »< LOQ« i resultatfeltet (LOQ angives som en værdi).

Hvor der er analyseret PCB-kongenere ud over PCB-7 og dioxinlignende PCB, tilføjes hver enkelt PCB-kongeners nummer på blanketten (f.eks. 31, 99, 110 osv.). Hvis prøven er testet for flere PCB-kongenere, end der er rækker i skemaet, tilføjes flere rækker sidst i blanketten.

4. Bemærkninger

I dette felt angives, hvilken fedtekstraktionsmetode der er anvendt, samt alle relevante supplerende bemærkninger til de rapporterede data.

B. Blanket til indberetning af kongenerspecifikke analyseresultater for dioxiner, furaner, dioxinlignende PCB og andre PCB i foder

(1) EFT L 125 af 23.5.1996, s. 35. Senest ændret ved forordning (EF) nr. 806/2003 (EUT L 122 af 16.5.2003, s. 1).